text: Sidste kamp for Sønderjyske og succestræner Jakob Michelsen
  09 december 2016 kl. 07.23
  Gennem de seneste 18 måneder har Jakob Michelsen stået i spidsen for Sønderjyske i superligaen. Fredag aften siger han farvel til spillere og fans med hjemmekampen mod FC Nordsjælland.
  Kampen er den sidste med Jakob Michelsen som cheftræner, inden han efter nytår skifter til svenske Hammarby, der har hjemme i Stockholm. Jakob Michelsen har været med til at sikre Sønderjyske sølvmedaljer og europæiske sejre - og vil gå over i historien som en succestræner i den sønderjyske klub.
  Og fredag aften kan Sønderjyske endegyldigt sikre sig en vinterpause i top 6. 
  Sønderjyske møder kl. 20.15 i Haderslev Nordsjælland. Med en målscore, der er fem mål bedre end AaB's, kan kun en storsejr til nordjyderne over AC Horsens i den tidlige fredagskamp vriste sjettepladsen fra Sønderjyske - selv hvis Sønderjyske taber fredag aften.
  Med et enkelt sønderjysk point ved uafgjort mod FC Nordsjælland kan hverken AaB eller andre indhente Sønderjyske. 
  - Det har været en fantastisk tid, siger Jakob Michelsen i dette afskedsinterview med Sønderjyske TV:
  
  Vær med til at sende Jakob godt afsted! Vi får brug for jeres opbakning for at få en sejr i årets sidste kamp. Vi ses! #SJEFCN #SLDK pic.twitter.com/n6vs6uCWYv
  
  